《题金太仆本清竹》
明代·程敏政

往年曾识太瘦生，风神如鹤诗有声。高情雅澹惟爱竹，挥染不有东吴卿。

一竿两竿已清洒，凤尾萧萧翠堪把。秋空弄影纵复横，宛坐山窗月明下。

眼中何得千琅玕，怪石齿齿扬飞澜。人间六月无寸暑，细看令我霜毛寒。

忆在江南白沙渚，十亩新篁舞烟雨。腰镰斸笋荐松醪，不惜年年自宾主。

马蹄再触京华尘，梦魂长绕苍庭筠。偶窥墨本犹昨日，满耳清风怀故人。

谪仙之孙好图史，风节棱棱重金紫。公馀相对欲忘餐，为说坚贞似君子。

朔气来时嘘冻云，千花万卉无馀芬。凭谁可结岁寒友，雪后青青惟此君。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。